Gregorius episcopus servus servorum Dei Hugoni Diensi episcopo et Hugoni Cluniacensi abbati, salutem et apostolica benedictionem. Quia in sanctæ Dei, cui divina dispositione præsidemus, ecclesiæ regimine solicite nos vigilare oportet, vestris assiduis precibus nobis ut divinum obtineatis præsidium deposcimus. Quapropter vos summopere studium adhibere admonendo mandamus quatenus inquiratis, et canonice, prout potestis, finem imponere procuretis negotiis, unde Rhemensis archiepiscopus confrater noster suis literis nobis conquestus est. Conqueritur enim de confratre nostro archiepiscopo Viennensi Warmundo, qui in suo archiepiscopatu presbyteros deposuit, et eosdem restituit. Quin etiam conqueritur, quod duo suffraganei ejusdem Rhemensis, Laudunensis scilicet et Suessionensis, postposita canonica auctoritate, Ambianensem ausi sunt episcopum consecrare, dum ipse esset nobiscum Romæ, et de se sententiam humiliter expectaret. Quod vos digna et solerti indagatione discutere et cognoscere omni modo studete, an ita sese res habeat, ut prædiximus nos suis literis intellexisse; præsertim si idem Ambianensis contra Romanæ synodi et apostolicæ sedis decretum de manu laici nefanda ambitione et temerario ausu investituram suscipere præsumpsit, canonici rigoris severitate taliter in eum vindicare et punire obnixe satagite, ut ejus exempla cæteri imitari timeant. De Manasse autem, de quo similiter conqueritur, qui Oebali suorumque refugio, et auxilio illum et ecclesiam fatigare non cessat, laborare ut ad pacem redeat, et ab inquietatione ecclesiæ et persecutione archiepiscopi quiescat. Quod si forte in sua contumacia persistens obedire renuerit, nisi illum justam excusationem habere cognoveritis, quodcumque vobis justius videtur facite. De aliis autem necessitatibus eumdem archiepiscopum (si tamen vobis obedierit) sicut dignum est adjuvate, eique commissam ecclesiam auctoritate beati Petri (quod et de aliis ecclesiis vos oportet agere) defendite. Ipse autem, sicut ex suis cognovimus literis quas vobis direximus, inducias quærit, ut subterfugiat, cui qualiter rescripsimus vobis etiam per exemplar indicamus. Vos autem, fratres mei carissimi, viriliter et sapienter agite, vestraque omnia in caritate fiant, ut oppressi vos prudentes defensores inveniant, et opprimentes amatores justitiæ recognoscant. Omnipotens Deus Spiritum sanctum cordibus vestris infundat, vosque per viam sibi placitam perducat, et ad societatem sanctorum patrum pervenire faciat. Data ad Sanctum Germanum, XI kalendas septembris, ind. I.